钦定古今图书集成/明伦汇编/交谊典/第084卷 > 赞关云长张益德 前人 > 《答周益公》宋·朱熹
## 钦定古今图书集成/明伦汇编/交谊典/第084卷 > 赞关云长张益德 前人 > 《答周益公》宋·朱熹

“昨蒙宠谕，范、欧议论，鄙意有所不能无疑，欲以请教
而亦未暇。”今遇此便，似不可失，而病躯两日，觉得沈
重愈甚于前势，不容详细禀白，但窃以为范、欧二公
之心，明白洞达，无纤芥可疑。吕公前过后功，瑕瑜自
不相掩。若如尊谕，却恐未为得其情者，故愿相公更
熟思之也。向见范公《与吕公书》，引汾阳、临淮事者，语
意尤明白，而集中却不见之，恐亦为忠宣所删也。忠
宣固贤，然其规模气象，似与文正有未尽同者，深讳
此事，虽不害为守正，然未得为可与权也。不审高明
以为如何？少日见徐玉丈端立，自言尝见石林疑范、
马、锺律之辨，乃故为同异，以释朋比之疑者。因告之
曰：“此事信否未可知。”然为此论者，亦可谓“不占便宜
矣。”石林为之一笑而罢。今日之论，恐或类此，故并及
之。僭率皇恐，切望矜恕。